PALAU OLLER, POLIÈDRIC
2010-04-25 08:00 - 2010-09-19 17:00 UTC
La present exposició respon a la voluntat de Josep Palau i Fabre de vindicar al seu pare, Josep Palau Oller, en les seves diverses ocupacions: la il·lustració, el disseny de teixits, de joguines, de petits objectes decoratius i, finalment, de mobles, així com també les seves facetes de botiguer, pintor i col·leccionista.
El projecte també ha volgut incidir en el món industrial i de la creació. S’han establert col·laboracions amb les empreses Gratacós i Isabel de Pedro que han inclòs a les col·leccions del 2011 teixits i vestits amb estampats dibuixats per Palau Oller. També s’ha encarregat a la creadora d’art i d’indumentària Mariaelena Roqué una peça única que obre l’exposició. D’aquesta forma, al cap de cent anys, l’obra d’un dissenyador mig oblidat torna a tenir vida i ser vigent.

PICASSO PINTA EL GUERNICA
2010-05-07 08:00 - 2010-11-30 17:00
Exposició dedicada a mostrar el context històric i el procés creatiu del “Guernica” de Picasso.
El bombardeig de la ciutat basca a l’abril de 1937 per l’aviació alemanya al servei de la causa franquista, durant la Guerra Civil, va provocar en Picasso tanta indignació que el va empènyer a treballar febrilment en aquest gran mural, una contundent denúncia de la barbàrie de la guerra. Aquestes circumstàncies van conferir a l’expressió plàstica de la pintura una especial força comunicativa.
La profunda càrrega simbòlica del Guernica, però, es va forjar amb el temps i per la força dels esdeveniments. En l’Europa convulsa de finals dels anys trenta i quaranta es va anar convertint en l’emblema de la lluita contra el feixisme, en un referent de la denúncia dels horrors de la guerra i, per contraposició, en un reclam de la pau. Des de llavors, i en plena vigència en aquesta entrada de segle XXI, el significat del Guernica es revalida contínuament, de manera que ha esdevingut per sempre més un símbol universal.
